**Guy Brice Parfait Kolélas** (født 6. august 1959 i Brazzaville i Fransk Ekvatorial-Afrika, død 22. mars 2021 underveis til Paris) var en kongolesisk politiker. Etter sin far Bernard Kolélas' død etterfulgte han ham i 2010 som interim partileder for Mouvement congolais pour la démocratie et le développement intégral (MCDDI), ett av Kongo-Brazzavilles politiske partier. Han var minister i landets regjering, for havs- og innlandsfiskerier fra 2007 til 2009, og for siviladministrasjonen fra 2009 til 2015. Etter et svakt valgresultat ved presidenskapsvalgene i 2016 grunnla han i 2017 et nytt parti, *Union des Démocrates Humanistes-YUKI* (UDH-YUKI).

Biografi
--------

### Bakgrunn

Kolélas vokste opp i sin fødeby Brazzaville; hans foreldre var Bernard og Jacqueline Kolélas. Han studerte til en grad i økonomi ved Brazzavilles Marien Ngouabi-universitetet i 1983, og fortsatte med studier i Frankrike; en grad i økonomi fra Universitetet i Besançon i 1985 og en grad i internasjonal transport fra Mulhouses internasjonale institutt for transport i 1987. Han avsluttet med doktorgrad i industriell økonomi med spesialisering i forretningsstrategi fra Universitetet i Dijon i 1993.

### Politisk karrière

Brice Kolélas' far, Bernard Kolélas, var en av Kongo-Brazzavilles viktigere politiske ledere i 1990-årene. Under borgerkrigen i 1997 var han en kortere tid statsminister før han og hans gamle rival, president Pascal Lissouba, ble styrtet av opprørere lojale overfor Denis Sassou-Nguesso i oktober 1997. Han og Lissouba dro i eksil, men det pågikk fortsatt noe kamper. Den 7. desember 1997 sendte han sin sønn til Sør-Afrika for å skaffe våpen som Lissouba hadde bestilt fra *Ebar Management & Trading Ltd.*, som solgte til regjeringen under borgerkrigen. Brice Parfait Kolélas var den gang sin fars transportrådgiver og deltok i forhandlingene.

I Kongo-Brazzaville ble Bernard Kolélas dømt *in absentia* til døden for krigsforbrytelser. Etter åtte års eksil fikk han komme hjem i oktober 2005 til sin kone Jacquelines begravelse. Regjeringen lot ham forbli i Kongo-Brazzaville og ta del i landets politiske liv. Nasjonalforsamlingen innvilget ham enstemmig amnesti i november 2005.

MCDDI, ledet av Bernard Kolélas, inngikk i valgallianse med Sassou Nguessos  *Parti congolais du travail* (PCT) i april 2007. Ved parlamentsvalgene i 2007 stilte Brice Parfait Kolélas som MCDDIs kandidat i valgkretsen Kinkala i departementet Pool. Pool var tradisjonelt dominert av MCDDI, og Kolélas seiret med letthet, med 77,46% av stemmene. Etter valget ble han gjort til minister for havs- og innlandsfiskerier den 30. desember 2007.

På MCDDIs partimøte i Brazzaville 24–25 mai 2008 ble Brice Parfait Kolélas gjort til koordinator for partiets nasjonale eksekutivbyrå og nasjonal sekretær for utviklingsstrategier. Han ble med dette ansett som partiets nest høyest rangerte, etter sin far. Faren var da aldrende, i den grad at Brice Parfait Kolélas var så å si *de facto* partileder. Det syntes også at han var posisjonert til å bli det formelt også, når den tid ville komme. Situasjonen i et annet sentralt parti hadde derimot vært mer uavklart: I *Union pour la Démocratie et la République-Mwinda* (UDR–Mwinda) hadde lederen André Milongo avgått med døden i 2007, uten å ha sikret sin sønns posisjon. Sønnen, Stéphane Milongo, klarte ikke å hevde seg. Det ble antatt at det var en viktig grunn til at Bernard Kolélas så klart tilrettela for sin sønns fremtidige lederskap.

Brice Parfait Kolélas ble også koordinator for *Conférence des démocrates humanistes africains* (CODEHA), en NGO, da den ble lansert på initiativ av MCDDI og flere andre afrikanske politiske partier 19. april 2009. CODEHA sendte valgobservatører til presidentvalgene i Kongo-Brazzaville og til dem i Gabon, begge i 2009.

Ved presidentvalgene i juli 2009 var Brice Parfait Kolélas nasjonal nestleder for president Sassou Nguessos kampanje for gjenvalg. Sammen med andre skikkelser som tidligere hadde vært i opposisjon mot Sassou Nguesso, var Kolélas med på valgkampåpningen i Brazzaville i juni. Han leste da opp et budskap fra sin far til støtte for Sassou Nguesso. Sassou Nguesso vant igjen, og gjorde Kolélas til minister for siviladministrasjon og statsreform den 15. september 2009.

Bernard Kolélas døde 76 år gammel den 13. november 2009. Brice Parfait Kolélas ble antatt som den selvskrevne etterfølger som partileder, skjønt det ble også kjent at det ikke var full enighet i partiet. Noen støttet den eldre politikeren Bernard Tchibambelela. MCDDIs eksekutivbyrå bestemte den 23. januar 2010 at Kolélas skulle være interimpresident for MCDDI, i tillegg til fortsatt koordinator av eksekutivbyrået frem til man fikk avholdt partikongress. I løpet av 20 års lederskap under Bernard Kolélas hadde ikke MCDDI avholdt noen partikongress.

I en tale til MCDDI-tilhengere i juni 2014 kritiserte Kolélas skarpt partiets allierte, partiet PCT, for ikke å ha oppfylt sine løfter. Han sa at MCDDI var blitt lovet en rekke slags poster—«ambassadører, prefekter, borgermestere og mange andre»—men at PCT ikke hadde innfridd. Men han ville likevel ikke bryte alliansen, ettersom den var undertegnet «med våre forfedres blod».

På en ekstraordinær partikongress den 3.–4. april 2015 ble Kolélas gjort til MCDDIs presidentkandidat for 2016-valgene. Han motsatte seg å bli med på å endre konstitusjonen slik at Sassou Nguesso kunne stille til nok en periode, og gikk i juli 2015 i dialog med opposisjonen om dette. Sannsynligvis som en konsekvens av dette ble han avskjediget fra regjeringen den 10. august 2015. Samtidig ble hans bror, Euloge Landry Kolélas, utnevnt til handelsminister.

Kolélas havnet på 2.-plass i 2016-valgene, med 15% av stemmene, og Sassou Nguesso ble gjenvalgt. Innen MCDDI ble han satt på et sidespor. Kolélas grunnla da et nytt parti, *Union des Démocrates Humanistes-YUKI* (UDH-YUKI), den 19. mars 2017. Dette var, sa han, et parti som oppstod fra MCDDIs «aske».

Den 1. februar 2021 ble han lansert som sitt partis presidentkandidat for valgene som skulle avholdes den 17. og 21. mars 2021.

### Død

Den 20. mars 2021, like før det kongolesiske presidentvalgets siste valgdag 21. mars 2021 ble Kolélas evakuert til Frankrike etter å ha blitt smittet av og blitt sykehusbehandlet for covid-19. Han sa han «kjempet mot døden». I Paris ble han erklært død av koronavirussykdommen den 22. mars 2021.

Referanser
----------

1. 1 2 3 4   fichier des personnes décédées, deces.matchid.io, besøkt 17. april 2021[Hentet fra Wikidata]
2. ↑   www.lemonde.fr[Hentet fra Wikidata]
3. ↑   www.rfi.fr[Hentet fra Wikidata]
4. 1 2   www.theses.fr[Hentet fra Wikidata]
5. ↑   www.voaafrique.com[Hentet fra Wikidata]
6. 1 2 3  Roger Ngombé, "Portrait de Guy Brice Parfait Kolélas, nouveau ministre de la Pêche maritime et continentale, chargé de l'aquaculture", *Les Dépêches de Brazzaville*, 7. januar 2008.
7. ↑  "Brice-Parfait Kolélas : « Nous tenons à ce que Maman soit inhumée dans un climat de paix, de tranquillité, d’entente »", *Les Dépêches de Brazzaville*, 10. oktober 2005.
8. ↑  John F. Clark, "Congo: Transition and the Struggle to Consolidate", in *Political Reform in Francophone Africa* (1997), ed. John F. Clark and David E. Gardinier, s 70–75.
9. ↑  Paul Soni-Benga, *La guerre inachevée du Congo-Brazzaville: 15 octobre 1997–18 décembre 1998* (2001), page 130
10. ↑  Antony Barnett, "Barclays held cash for massacre", *The Guardian*, 28. november 1999.
11. ↑  *L'autre Afrique*, Issues 32-38 (1998), s 30.
12. ↑  "Deaths in Congo as ex-PM returns", BBC News, 14. oktober 2005.
13. ↑  "L'Assemblée nationale adopte la loi amnistiant Bernard Kolelas", *Les Dépêches de Brazzaville*, 24. november 2005.
14. ↑  Willy Mbossa and Roger Ngombé, "Le MCDDI et le PCT de nouveau alliés pour gouverner ensemble", *Les Dépêches de Brazzaville*, 24. april 2007.
15. ↑  "Republic of Congo's parties in political alliance", Xinhua, 26. april 2007.
16. 1 2  "Formation d'un nouveau gouvernement au Congo", Panapress, 31. desember 2007.
17. 1 2  "Elections législatives : les 44 élus du premier tour", *Les Dépêches de Brazzaville*, 2. juli 2007.
18. ↑  John F. Clark, "The Collapse of the Democratic Experiment in the Republic of Congo", in *The Fate of Africa's Democratic Experiments: Elites and Institutions* (2005), eds. Leonardo A. Villalón and Peter VonDoepp, Indiana University Press, page 112.
19. ↑  *Marchés tropicaux & méditerranéens*, Issues 3233-3249 (2008).
20. ↑  Joël Nsoni, "Guy Brice Parfait Kolélas, numéro deux du parti", *La Semaine Africaine*, number 2,796, 3. juni 2008.
21. 1 2  "De Brazzaville à Libreville", *Jeune Afrique*, 27. juli 2009.
22. 1 2  Thierry Noungou, "Le MCDDI et les partis frères du continent lancent la Conférence des démocrates humanistes africains", *Les Dépêches de Brazzaville*, 20. april 2010.
23. ↑  "Élection présidentielle 2009: Direction nationale de campagne du candidat Denis Sassou N'Guesso", *Les Dépêches de Brazzaville*, 9. juni 2009.
24. ↑  "President Sassou Nguesso goes for landslide victory", *New African*, 1. juli 2009.
25. ↑  "Gouvernement - La nouvelle équipe compte trente-sept membres", *Les Dépêches de Brazzaville*, 16. september 2009.
26. ↑  Thierry Noungou, "Parlement - Bernard Bakana Kolélas décédé ce 13 novembre à Paris", *Les Dépêches de Brazzaville*, 13. november 2009.
27. ↑  Thierry Noungou, "Le Mouvement congolais pour la démocratie et le développement intégral au centre de tous les regards", *Les Dépêches de Brazzaville*, 6. januar 2010.
28. ↑  Thierry Noungou, "Les membres du bureau exécutif du MCDDI unanimes sur la tenue du congrès", *Les Dépêches de Brazzaville*, 25. januar 2010.
29. ↑  Jean Jacques Koubemba, "Vie des partis : le MCDDI dénonce son alliance avec le PCT", ADIAC, 23. juni 2014.
30. ↑  Pascal Azad Doko, "Majorité présidentielle : Le M.c.d.d.i réclame au P.c.t ce qu’il lui avait promis dans le cadre de leur alliance" Arkivert 4. mars 2016 hos Wayback Machine. *La Semaine Africaine*, 24. juni 2014.
31. ↑  Jean Jacques Koubemba, "Élections présidentielles de 2016 : Guy Brice Parfait Kolelas annonce sa candidature", ADIAC, 6. april 2015.
32. ↑  "Remaniement au Congo-Brazzaville : deux ministres opposés à la modification constitutionnelle exclus", *Jeune Afrique*, 11. august 2015.
33. ↑  "Congo-Brazzaville opposition figure launches new political party", Africanews, 20. mars 2017.
34. 1 2  «Congo: Guy Brice Parfait Kolelas hospitalised with COVID-19». Al Jazeera. 21. mars 2021.
35. ↑  «Congo’s opposition candidate Kolelas dies a day after elections». Al Jazeera. 22. mars 2021.

|  |  |
| --- | --- |
| Oppslagsverk/autoritetsdata | VIAF **·** SUDOC
 |